TUAIRIM ÓN GCOIMISIÚN

an 12 Eanáir 2023

maidir leis an bplean i ndáil le diúscairt dramhaíola radaighníomhaí a eascraíonn as díchoimisiúnú agus díchóimeáil ghléasra cumhachta núicléiche Brokdorf (KBR) i Stát Schleswig-Holstein, an Ghearmáin

(Is é an téacs Gearmáinise amháin atá barántúil)

(2023/C 12/01)

Déantar an measúnú thíos faoi fhorálacha Chonradh Euratom, gan dochar d’aon mheasúnú breise atá le déanamh faoin gConradh ar Fheidhmiú an Aontais Eorpaigh ná do na hoibleagáidí a eascraíonn as agus as an reachtaíocht thánaisteach (1).

An 31 Eanáir 2022, fuair an Coimisiún Eorpach ó Rialtas na Gearmáine, i gcomhréir le hAirteagal 37 de Chonradh Euratom, na Sonraí Ginearálta a bhaineann leis an bplean maidir le diúscairt dramhaíola radaighníomhaí (2) a eascraíonn as díchoimisiúnú agus díchóimeáil ghléasra cumhachta núicléiche Brokdorf.

Ar bhonn na sonraí sin agus na faisnéise breise a d’iarr an Coimisiún an 13 Bealtaine 2022 agus a sholáthair údaráis na Gearmáine an 17 Lúnasa 2022 agus tar éis dul i gcomhairle leis an nGrúpa Saineolaithe, dhréachtaigh an Coimisiún an tuairim seo a leanas:

1. Is é 110 km an t-achar ón suíomh go dtí an teorainn is gaire do Bhallstát eile, sa chás seo an Danmhairg.

2. Le linn ghnáthoibríochtaí díchoimisiúnaithe agus díchóimeála ghléasra cumhachta núicléiche Brokdorf (KBR), ní dócha go mbeidh sceití na n-eisilteach radaighníomhach leachtach nó gásach ina gcúis le nochtadh an daonra i mBallstát eile, a bheadh suntasach ó thaobh na sláinte de, i leith na dteorainneacha dáileoige a leagtar síos sa Treoir maidir le Caighdeáin Bhunúsacha Sábháilteachta (3).

3. Stóráiltear dramhaíl radaighníomhach sholadach go sealadach ar an láthair (sa halla ullmhúcháin iompair nua) sula seoltar í chuig saoráidí ceadúnaithe cóireála nó diúscartha atá lonnaithe sa Ghearmáin. Déanfar dramhaíl sholadach neamh-radaighníomhach agus ábhair iarmharacha atá i gcomhréir le leibhéil imréitigh a scaoileadh ó rialú rialála lena ndiúscairt mar ghnáthdhramhaíl nó lena n-athúsáid nó lena n-athchúrsáil. Déanfar sin i gcomhréir leis na critéir a leagtar síos sa Treoir maidir le Caighdeáin Bhunúsacha Sábháilteachta.

4. I gcás scaoileadh neamhphleanáilte eisilteach radaighníomhach a d’fhéadfadh tarlú tar éis tionóiscí den chineál agus den mhéid a mheastar sna Sonraí Ginearálta, ní bheadh na dáileoga is dócha a gheobhadh daonra Ballstáit eile suntasach ó thaobh na sláinte de, i leith na leibhéal tagartha a leagtar síos sa Treoir maidir le Caighdeáin Bhunúsacha. Mar fhocal scoir, i dtaca le cur chun feidhme an phlean maidir le diúscairt dramhaíola radaighníomhaí i cibé foirm a eascraíonn as díchoimisiúnú agus díchóimeáil ghléasra cumhachta núicléiche Brokdorf (KBR) atá lonnaithe i Stát Schleswig-Holstein, an Ghearmáin, sa ghnáthoibriú agus i gcás tionóiscí den chineál agus den mhéid a mheastar sna Sonraí Ginearálta araon, tá an Coimisiún den tuairim nach dócha go mbeidh an cur chun feidhme sin ina chúis le héilliú radaighníomhach a bheadh suntasach ó thaobh na sláinte, an uisce, na hithreach nó an aerspáis i mBallstát eile de, i leith na bhforálacha a leagtar síos sa Treoir maidir le Caighdeáin Sábháilteachta Bhunúsacha.

Arna dhéanamh sa Bhruiséil, 12 Eanáir 2023. Thar ceann an Choimisiúin Kadri SIMSON Comhalta den Choimisiún

(1) Mar shampla, faoin gConradh ar Fheidhmiú an Aontais Eorpaigh, ba cheart measúnú breise a dhéanamh ar ghnéithe comhshaoil. Mar sin de, ba mhaith leis an gCoimisiún aird a tharraingt ar fhorálacha Threoir 2011/92/AE maidir le measúnú a dhéanamh ar éifeachtaí tionscadal poiblí agus príobháideach áirithe ar an gcomhshaol, arna leasú le Treoir 2014/52/AE; ar Threoir 2001/42/CE maidir le measúnú a dhéanamh ar na héifeachtaí a bhíonn ag pleananna agus ag cláir áirithe ar an gcomhshaol agus ar Threoir 92/43/CEE maidir le gnáthóga nádúrtha agus fauna agus flora fiáine a chaomhnú agus ar Threoir 2000/60/CE lena mbunaítear creat do ghníomhaíocht Chomhphobail i réimse an bheartais uisce.

(2) Diúscairt dramhaíola radaighníomhaí de réir bhrí phointe 1 de Mholadh 2010/635/Euratom ón gCoimisiún an 11 Deireadh Fómhair 2010 maidir le cur i bhfeidhm Airteagal 37 de Chonradh Euratom (IO L 279, 23.10.2010, lch. 36).

(3) Treoir 2013/59/Euratom ón gComhairle an 5 Nollaig 2013 lena leagtar síos na caighdeáin bhunúsacha sábháilteachta maidir le cosaint ar na contúirtí a easraíonn as nochtadh don radaíocht ianúcháin, agus lena n-aisghairtear Treoracha 89/618/Euratom, 90/641/Euratom, 96/29/Euratom, 97/43/Euratom agus 2003/122/Euratom (IO L 13, 17.1.2014, lch. 1).